
R E F E R A T

Privind aprobarea Strategiei şi a planului de acţiune privind menţinerea şi creşterea integrităţii la nivelul Municipiului Timişoara în perioada 2009-2010

Centrul de Resurse Juridice şi Asociaţia Pro Democraţia derulează un proiect prin care solicită consiliilor locale din întreaga ţară aprobarea pentru susţinerea strategiei de promovare a integrităţii la nivel local. 
Corupţia afecteză negativ consolidarea democratică şi statul de drept. Indicele de percepţie a corupţiei din 2007, calculat de Transparency International, are valoarea de 3,7 pentru România ceea ce se traduce printr-un nivel ridicat de corupţie. La nivel central, acuzaţiile de corupţie s-au înmulţit în ultima perioadă, iar voinţa politică de a controla corupţia pare în stagnare. Eforturile depuse până acum nu au fost suficiente pentru a controla definitiv corupţia la nivel local. În multe judeţe se menţin problemele de integritate pentru că cetăţenii sunt mai puţin implicaţi, media este divizată şi, în multe locuri, controlată.

Începând cu anul 2004, Centrul de Resurse Juridice monitorizează problemele de integritate şi de corupţie de la nivelul administraţiei publice locale. Această iniţiativă vine în continuarea unei serii de proiecte dezvoltate de Centrul de Resurse Juridice în parteneriat cu Asociaţia Pro Democraţia (APD), Transparency International Romania (TI) şi Institutul pentru Politici Publice (IPP):

- În cadrul proiectului „Conflictele de interese şi integritatea publică“, finanţat de Fondul Naţional pentru Democraţie (National Endowment for Democracy) şi premiat cu Marele Premiu la Gala Societăţii Civile 2006, Centrul de Resurse Juridice a dezvoltat o metodologiei de monitorizare a respectării legislaţiei anticorupţie de către administraţia publică locală pe trei dimensiuni: incompatibilităţi, conflicte de interese şi declaraţii de avere. Această metodologie a fost implementată de organizaţii neguvernamantale locale în 10 judeţe din România.

- De asemenea, Centrul de Resurse Juridice a dezvoltat un proiect de combatere a corupţiei la nivel local prin întărirea parteneriatului dintre jurnaliştii de investigaţie şi organizaţiile neguvernamentale locale (finanţat de Ambasada Olandei). În cadrul acestui proiect a fost înfiinţată coaliţia „Împreună împotriva corupţiei“.

- Centrul de Resurse Juridice, împreună cu Institutul pentru Politici Publice, a dezvoltat procedurile aflate la dispoziţia organizaţiilor neguvernamentale locale privind monitorizarea integrităţii administraţiei publice locale şi sesizarea cazurilor de încălcare a legii (proiect finanţat prin Programul Phare 2003).

- În parteneriat cu Asociaţia Pro Democraţia şi Transparency International Romania, Centrul de Resurse Juridice a derulat un proiect ce a vizat creşterea capacităţii de monitorizare anticorupţie a organizaţiilor neguvernamentale locale (finanţat prin Programul Phare 2004).

Toate aceste proiecte au permis consolidarea unei expertize anticorupţie la nivel local pe dimensiunea de monitorizare, raportare a rezultatelor monitorizării şi sesizare a cazurilor de încălcare a legii. Această metodologie a fost diseminată şi conducătorilor autorităţilor publice locale, precum şi funcţionarilor publici. Deşi rapoartele Centrului de Resurse Juridice au avut un impact asupra modului în care funcţionează administraţia locală, eforturile pentru creşterea integrităţii trebuie continuate. 
Multe dintre propunerile făcute de Centrul pentru Resurse Juridice şi Asociaţia Pro Democraţia au fost deja implementate la nivelul Municipiului Timişoara. Cu toate acestea, le-am lăsat pe toate în Planul de acţiune privind menţinerea şi creşterea integrităţii la nivelul Municipiului Timişoara în perioada 2009-2010, întrucât toate aceste acţiuni trebuie continuate şi în viitor.
Având în vedere aceste considerente, propunem aprobarea acestui proiect de hotărâre de către comisiile de specialitate ale consiliului local.

